SKRIFTLIG FORESPØRGSEL E-2353/02

af Juan Naranjo Escobar (PPE-DE) til Kommissionen

(31. juli 2002)

Om: Den lokale dimension i den europæiske beskæftigelsesstrategi

Europa-Parlamentet vedtog den 4. juli 2002 under mødeperioden i Strasbourg en betænkning om styrkelse af den lokale dimension i den europæiske beskæftigelsesstrategi. Betænkningen blev støttet énstemmigt af alle grupper i Parlamentet.

Et af de aspekter, der fremgår af betænkningen er, at en tredjedel af det samlede arbejdsmarked i Europa kan betegnes som lokalt.

Hvilke konkrete forslag og handlingsplaner påtænker Kommissionen at iværksætte inden for rammerne af den nylige fælles beslutning om større incitamenter til forbedring af de lokale beskæftigelsesstrategier?

I store byer findes der en større spredning på arbejdsmarkedet, og det er bedre integreret i miljøet. Det kan imidlertid dagligt registreres en udskillelse af byområder udskilles med særlige arbejdsmarkedsmæssige kendetegn (f.eks. høj arbejdsløshed, lav grad af specialisering, lavkvalitetsbeskæftigelse). Hvilken rolle kan de lokale beskæftigelsesstrategier spille på disse markeder?

Svar afgivet på Kommissionens vegne af Anna Diamantopoulou

(11. september 2002)

Kommissionen bestræber sig på at skabe en favorabel ramme for den lokale beskæftigelse, og samtidig tage hensyn til proportionalitets- og nærhedsprincippet, som er særligt relevante i forbindelse med lokal udvikling, og særligt ved fuldt ud at respektere medlemsstaternes administrative og grundlovsmæssige ordninger. Der ydes allerede fællesskabstilskud til en række lokale beskæftigelsesstrategier og handlingsplaner, som de nationale myndigheder har indsendt i forbindelse med strukturfondsprogrammerne.

Derudover vil Kommissionen bestræbe sig på at skabe større opmærksomhed om den europæiske beskæftigelsesstrategi på alle niveauer, men især på lokalt niveau. Alle aktører på lokalt niveau, såsom lokale og regionale myndigheder, og i den sociale økonomi opfordres til at støtte den økonomiske, sociale og arbejdsmarkedsmæssige udvikling af lokalområdet ved at oprette lokale beskæftigelsespartnerskaber.

I den forbindelse vil der i maj 2003 blive afholdt et europæisk forum om lokal udvikling af beskæftigelsen. Dette forum skal give de europæiske institutioner, de nationale, regionale og lokale myndigheder samt alle andre nøgleaktører på lokalt niveau mulighed for at fremme beskæftigelsesstrategien og udveksle god praksis.

Kommissionen udvikler endvidere en række analytiske og metodologiske værktøjer med henblik på at gøre de lokale beskæftigelsesstrategier lettere at forstå og mere effektive.

Kommissionen er enig i, at der især i store byer findes en større spredning og opsplitning på arbejdsmarkedet. Derfor støtter Kommissionen navnlig via fællesskabsinitiativer en række strategier med det formål at behandle lokale forskelle på det relevante niveau, hvor der er størst kendskab behov og problemer, og hvor løsningerne bedst findes i et samarbejde mellem aktørerne på de berørte niveauer. I arbejdet med udvikling af de lokale beskæftigelsesstrategier har partnerskabsstrategien og den territoriale strategi vist sig at være blandt de mest effektive metoder til at tackle problemramte byer, maksimisere virkningen af interventioner og øge de gensidige fordele af en række beskæftigelsesordninger.